Kommissionens forordning (EF) nr. 1925/2000

af 11. september 2000

om fastsættelse af de udløsende begivenheder for de vekselkurser, der anvendes ved beregning af visse beløb, der er en følge af mekanismerne i Rådets forordning (EF) nr. 104/2000 om den fælles markedsordning for fiskerivarer og akvakulturprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2799/98 af 15. december 1998 om den agromonetære ordning for euroen(1), særlig artikel 3, stk. 2, og

ud fra følgende betragtninger:

(1) De forskellige definitioner af de udløsende begivenheder for de vekselkurser, der anvendes til beregninger i forbindelse med mekanismerne i Rådets forordning (EF) nr. 104/2000 af 17. december 1999 om den fælles markedsordning for fiskerivarer og akvakulturprodukter(2), bør samles i en enkelt forordning.

(2) Med forordning (EF) nr. 104/2000 er der sket en række ændringer i den støtte, der ydes producentorganisationer, bl.a. som følge af indførelsen af operationelle programmer og ændringer i støttemekanismen for privat oplagring. I den forrige gennemførelsesforordning, Kommissionens forordning (EF) nr. 3516/93(3), ændret ved forordning (EF) nr. 963/1999(4), fastsættes det ikke, hvilke vekselkurser der skal anvendes i forbindelse med disse nye mekanismer. Forordning (EF) nr. 3516/93 bør derfor erstattes af nærværende forordning.

(3) De reviderede agromonetære ordninger i forordning (EF) nr. 2799/98 underbygger behovet for at udskifte forordning (EF) nr. 3516/93, eftersom der ikke længere henvises til de agromonetære omregningskurser.

(4) De udløsende begivenheder for finansiel udligning og prolongationsstøtte bør stemme overens med de udløsende begivenheder for tilbagetagelsespriserne og de andre beløb, som indgår i deres beregning.

(5) Producentorganisationernes mulighed for at benytte en tolerancemargen i forbindelse med tilbagetagelsespriserne og de andre priser i den fælles markedsordning for fiskerivarer og akvakulturprodukter indskrænkes af kravet om, at medlemsstaterne skal have meddelelse om prisændringer senest to dage, før de træder i kraft. Producentorganisationerne skal derfor kende vekselkursen for disse priser inden starten på den periode, som den gælder for, så de kan opfylde kravet om på forhånd at informere de kompetente myndigheder. Den udløsende begivenhed skal derfor fastsættes til før den periode, hvor den skal anvendes.

(6) Der bør fastsættes en udløsende begivenhed for den finansielle udligning for de operationelle programmer. Den bør være den første dag i fangståret, så producentorganisationen kan kende støtteniveauet på forhånd.

(7) Der bør fastsættes en udløsende begivenhed for de vekselkurser, der skal anvendes i forbindelse med de forskellige priser, der meddeles Kommissionen i forbindelse med den fælles markedsordning. Den udløsende begivenhed skal være lig med en enkelt dag i den periode, som prisen beregnes for. Eftersom denne oplysning efterfølgende skal bruges i praksis, bør den udløsende begivenhed fastsættes til den sidste dag i den periode, som prisen beregnes for.

(8) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskerivarer -

UDSTEDT FØLGENDE FORORDNING:

Artikel 1

I nærværende forordning fastsættes de udløsende begivenheder for de vekselkurser, der anvendes i forbindelse med mekanismerne i forordning (EF) nr. 104/2000.

Der anvendes den seneste vekselkurs, som Den Europæiske Centralbank (ECB) har fastsat før den udløsende begivenhed som fastsat i artikel 1 i Kommissionens forordning (EF) nr. 2808/98(5).

Artikel 2

Inden for fiskerisektoren er den udløsende begivenhed for vekselkursen for tilbagetagelsesprisen og de hermed forbundne beløb, der er anført i bilag I, den 22. dag i måneden før den måned, hvor transaktionen finder sted.

Artikel 3

Den udløsende begivenhed for den vekselkurs, som anvendes for den finansielle udligning, der er omhandlet i artikel 21 i forordning (EF) nr. 104/2000, er den 22. dag i måneden før den måned, hvor transaktionen finder sted.

Artikel 4

Den udløsende begivenhed for den vekselkurs, der anvendes for den prolongationsstøtte, der er omhandlet i artikel 23 i forordning (EF) nr. 104/2000, for den faste støtte, der er omhandlet i artikel 24, stk. 4, i samme forordning, og for den private oplagringsstøtte, der er omhandlet i artikel 25 i samme forordning, er den 22. dag i måneden før den måned, hvor tilbagetagelsen af de oplagrede varer finder sted.

Artikel 5

Den udløsende begivenhed for den vekselkurs, som anvendes i forbindelse med den finansielle udligning for operationelle programmer, der er omhandlet i artikel 10, stk. 2, i forordning (EF) nr. 104/2000, er den første dag i det fangstår, som det operationelle program gælder for.

Artikel 6

Den udløsende begivenhed for den vekselkurs, som anvendes i forbindelse med den udligningsgodtgørelse for tun til konservesindustrien, der er omhandlet i artikel 27, stk. 1, i forordning (EF) nr. 104/2000, er den anden dag i den måned, produktet leveres.

Artikel 7

Hvis der med henvisning til en foranstaltning i forordning (EF) nr. 104/2000 bevilges et forskud, er den udløsende begivenhed for vekselkursen den begivenhed, der svarer til den trufne foranstaltning, jf. artikel 2 til 6.

Artikel 8

Den gældende vekselkurs for de gennemsnitlige markedspriser, som meddeles i henhold til Kommissionens forordning (EØF) nr. 2210/93(6), er den vekselkurs, der gælder den sidste dag i den periode, som prisen beregnes for.

Artikel 9

Forordning (EF) nr. 3516/93 ophæves.

Henvisninger til den ophævede forordning (EF) nr. 3516/93 betragtes som henvisninger til nærværende forordning og bør læses ved hjælp af sammenligningstabellen i bilag II.

Artikel 10

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. januar 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 11. september 2000.

På Kommissionens vegne

Franz Fischler

Medlem af Kommissionen

(1) EFT L 349 af 24.12.1998, s. 1.

(2) EFT L 17 af 21.1.2000, s. 22.

(3) EFT L 320 af 22.12.1993, s. 10.

(4) EFT L 119 af 7.5.1999, s. 26.

(5) EFT L 349 af 24.12.1998, s. 36.

(6) EFT L 197 af 6.8.1993, s. 8.

BILAG I

1. EF-tilbagetagelsesprisen er fastsat i artikel 20, stk. 1, i forordning (EF) nr. 104/2000.

2. EF-salgsprisen er fastsat i artikel 22 i forordning (EF) nr. 104/2000.

3. Den forud fastsatte værdi, hvormed den finansielle udligning skal nedsættes, er fastsat i artikel 21, stk. 5, i forordning (EF) nr. 104/2000.

4. EF-prolongationsstøtten pr. enhed er fastsat i artikel 23 i forordning (EF) nr. 104/2000.

5. Den faste støtte pr. enhed ved autonom tilbagetagelse er fastsat i artikel 24, stk. 4, i forordning (EF) nr. 104/2000.

6. EF-salgsprisen ved støtte til privat oplagring er fastsat i artikel 25, stk. 1, i forordning (EF) nr. 104/2000.

BILAG II

>TABELPOSITION>